陸象山先生墓
作者：郭波
朝代：宋

paragraphs: 大道久荆榛，歧路苦未併。
博約豈不賢，末學恣馳騁。
口耳謾紛紜，徒知響與影。
吾心自神明，一掬涵萬境。
昔者斯文麾，紫陽已獨秉。
厥德天不孤，時生陸子靜。
陸朱夫何殊，性天俱炳炳。
議論偶異同，吁咈豈爲痙。
考亭任重資，汲多費深綆。
象山直劈豪，舉手提要領。
一起跬步間，循循登峻嶺。
一從百仞巔，洞視下萬頃。
轍迹隨入途，金蘭同有永。
何知好事徒，紛紛自燕郢。
古人亦有言，聞過乃爲幸。
二翁九京中，豈不重炯炯。
低頭古墓下，想象見光景。
有劍不敢懸，爲君發深省。